Diari Oficial de la Generalitat Valenciana


Sumari del DOGV 3377, del 20-11-1998 (1998/9569)

ORDRE de 12 de novembre de 1998, de la Conselleria d'Ocupació, Indústria i Comerç, per la qual s'estableixen les bases per a la concessió de subvencions en matèria de consum en l'exercici 1999.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3377

Data del DOGV
:   20-11-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9569


Data del document
:   12-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 12 de novembre de 1998, de la Conselleria d'Ocupació, Indústria i Comerç, per la qual s'estableixen les bases per a la concessió de subvencions en matèria de consum en l'exercici 1999. [1998/X9569]
  
L'Estatut dels Consumidors i Usuaris de la Comunitat Valenciana estableix l'existència d'oficines municipals d'informació al consumidor (OMIC) i atribueix a la Generalitat Valenciana la regulació de la seua creació
  
En el Decret 181/1992, del Govern Valencià, es fixen els requisits perquè estes oficines siguen acreditades per la Generalitat mitjançant el procediment establit en l'Ordre de 21 de gener de 1997, de la Conselleria d'Ocupació, Indústria i Comerç.
  
D'altra part, les associacions de consumidors ostenten la representació dels seus associats i serveixen d'instrument per a l'exercici dels drets individuals i col·lectius dels consumidors. A través d'elles, s'exerceixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
  
Conscient de la seua importància com a canal participatiu de la societat civil valenciana i de defensa col·lectiva dels consumidors i usuaris, el capítol II de la present ordre es dedica a l'aportació de mitjans per a la consolidació del sistema d'associacions de consumidors i el seu foment, a través d'ajudes públiques destinades a la realització de les actuacions que li són pròpies.
  
Per tot això i a fi d'optimar tots els recursos posats a disposició dels consumidors i al mateix temps dur a terme una política integrada en matèria de consum, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Règim general de les ajudes
  
Article 1. Objecte i àmbit
  
1. L'objecte de la present ordre és establir el règim de concessió d'ajudes en matèria de consum, d'acord amb les consignacions previstes en la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes regulades en esta ordre estan adreçades a donar suport a les accions següents:
  
a) Despeses corrents i en inversió dutes a terme per les federacions i associacions de consumidors i usuaris de la Comunitat Valenciana per a la realització d'actuacions en suport i defensa dels consumidors i usuaris.
  
b) Despeses corrents i en inversió de les corporacions locals de la Comunitat Valenciana destinades al funcionament, instal·lació i equipament d'oficines municipals d'informació al consumidor (OMIC).
  
2. Les ajudes per a les despeses de què tracta el número anterior podran sol·licitar-se en relació amb les efectuades des del dia 1 de gener de 1999 sempre que reunisquen la resta de condicions i requisits establits en la present ordre.
  
3. L'import total de la subvenció concedida en concepte d'ajuda a la inversió no podrà superar el 50% de les inversions pressupostades per l'entitat peticionària en la seua sol·licitud.
  
4. Les ajudes per a les despeses corrents i de funcionament no podran superar el 50% de les despeses pressupostades per l'entitat peticionària en la seua sol·licitud.
  
5. En aquells supòsits en què ho aconselle la concurrència de circumstàncies excepcionals es podrà autoritzar la concessió d'ajudes que superen els límits establits en els paràgrafs anterior, respectant, en tot cas, les dotacions pressupostàries corresponents. La resolució serà motivada.
  
6. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenrotllar la beneficiària.
  
Article 3. Presentació de sol·licituds i termini
  
1. Les sol·licituds s'hauran de presentar, d'acord amb el model normalitzat, al Registre de la Conselleria d'Ocupació, Indústria i Comerç, carrer de Colom, número 66, codi postal 46562 de València, o per mitjà de qualsevol altra de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'anar acompanyada de la documentació que per a cada tipus d'ajuda s'establisca en l'article corresponent d'esta ordre.
  
3. El termini per a sol·licitar les subvencions regulades en la present ordre serà d'un mes a partir de l'endemà de la publicació en el Diari Oficial de la Generalitat Valenciana. Si l'ajuda és sol·licitada per a la realització d'una inversió consistent en obra, la sol·licitud podrà formular-se de manera genèrica, sempre que la concreció d'esta es formule i presente acompanyada de documentació l'aportació de la qual exigeix esta ordre, en el termini d'un mes comptat des del dia d'acabament del termini anterior.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que si no ho fa així, es considerarà que desisteix de la seua petició, que s'arxivarà sense més tràmit.
  
Article 4. Criteris de concessió
  
Per a la concessió de les ajudes es valorarà la transcendència de l'actuació o projecte en relació amb els següents aspectes:
  
a) Que el projecte comporte una major integració de la política de consum en altres polítiques concurrents.
  
b) L'adequació, interés i rellevància del projecte per a la protecció i defensa dels consumidors i usuaris.
  
c) L'extensió territorial de l'actuació o dels resultats que s'hi preveuen.
  
d) La incidència del projecte respecte de consumidors i usuaris que per les seues especials circumstàncies necessiten una actuació específica y diferenciada.
  
e) La potenciació o participació en el sistema arbitral de consum.
  
f) L'extensió de la defensa dels drets dels consumidors i usuaris a poblacions, territoris o àrees d'actuació que no compten actualment amb instruments específics de suport.
  
g) Les previsions de continuïtat del projecte en altres àmbits o exercicis.
  
Article 5. Resolució de concessió de les ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per resoldre la sol·licitud presentada. En el cas que s'haja presentat un projecte tècnic, aquest s'haurà de sotmetre a l'informe de l'Oficina de Supervisió de Projectes o de tècnics designats per la Conselleria.
  
2. El conseller d'Ocupació, Indústria i Comerç, després de l'informe d'una comissió qualificadora composta per personal tècnic de la Direcció General de Comerç i Consum designat a aquest efecte pel conseller, dictarà una resolució de concessió de l'ajuda, on fixarà expressament la quantia i incorporarà, si és el cas, les condicions i obligacions que afecten el desenrotllament de l'actuació objecte de subvenció. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i resoldre els expedients serà de dos mesos a comptar de la publicació de l'ordre per la qual es done publicitat a les línies de crèdit i a l'import global màxim destinat a la concessió de les ajudes previstes en la present disposició. Transcorregut el termini sense que s'haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
4. Les resolucions a què es refereixen els paràgrafs anteriors exhaureixen la via administrativa i contra elles podrà interposar-se un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució corresponent.
  
Article 6. Resolució d'incidències
  
1. El director general de Comerç i Consum, després dels informes que estime oportuns, resoldrà les incidències que es produïsquen amb posterioritat a la concessió, tals com pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 7. Obligacions del beneficiari
  
Són obligacions del beneficiari:
  
1. Realitzar l'activitat que fonamenta la concessió de la subvenció.
  
2. Acreditar la realització de l'activitat, i també el compliment dels requisits i condicions que determinen la concessió de l'ajuda.
  
3. Sotmetre's a les actuacions de control financer de la Intervenció General de la Generalitat Valenciana en relació amb les subvencions o ajudes concedides.
  
4. Fer constar, de manera explícita, en la difusió de les accions subvencionades, el suport a estes de la Conselleria d'Ocupació, Indústria i Comerç, quan així es determine en la corresponent resolució de concessió.
  
Article 8. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i termini establits en la resolució, la no-execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Capítol II
  
Ajudes a federacions i associacions de consumidors
  
Article 9. Objecte, àmbit i beneficiaris de les ajudes
  
1. L'objecte del present capítol és establir el règim de concessió de les ajudes a les federacions i associacions de consumidors i usuaris de la Comunitat Valenciana, per a finançar les despeses derivades de la seua actuació en suport dels consumidors i usuaris i defensa dels seus dret.
  
2. Podran ser beneficiàries de les ajudes les federacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana.
  
Article 10. Accions susceptibles de suport
  
Les subvencions seran destinades a finançar les actuacions compreses en les següents àrees funcionals:
  
A) En despeses corrents:
  
1. Activitats d'informació. Es podran concedir subvencions destinades a la realització de campanyes concretes d'informació i orientació sobre els drets dels consumidors i usuaris, així com de promoció de l'associacionisme.
  
2. Activitats de formació i educació. Podran ser objecte de subvenció:
  
a) Activitats adreçades a la formació i educació dels consumidors organitzades per les associacions o federacions.
  
b) Realització de cursos bàsics o d'especialització en consum organitzats per les associacions o federacions, en col·laboració amb la Direcció General de Comerç i Consum, si és el cas.
  
3. Funcionament dels gabinets d'informació al consumidor i dels gabinets jurídics.
  
4. Possibilitat de participació en el sistema arbitral de consum. Se subvencionaran les despeses per assistència de membres de les federacions i associacions com a àrbitres a procediments de les juntes arbitrals de consum. Cada intervenció serà subvencionada amb 3.500 pessetes, en el cas que l'arbitratge es desenvolupe seguint l'equitat, i amb 7.000 pessetes en el supòsit que s'efectue conforme a dret.
  
5. Despeses de manteniment de l'entitat i de celebració d'actes estatutaris.
  
6. Projectes innovadors, entenent-hi aquells que suposen una nova visió o enfocament en les matèries objecte d'anteriors actuacions, incidisquen en àrees d'interés per als consumidors i usuaris tradicionalment no recollides en les actuacions de les associacions i federacions, i també les que se centren en els problemes del consumidor valencià derivats de la seua actual consideració com a consumidor en l'àmbit econòmic i social de la Unió Europea.
  
B) En despeses d'inversió:
  
1. Adquisició de locals per a constituir la seu de l'entitat.
  
2. Obres en locals de les federacions o associacions.
  
3. Adquisició de material inventariable.
  
Article 11. Presentació de sol·licituds i termini
  
1. Les federacions i associacions de consumidors i usuaris interessades hauran de presentar una sol·licitud de subvenció firmada per la presidència de l'entitat, en la qual es farà constar de forma separada l'ajuda sol·licitada per a cada una de les àrees funcionals recollides en l'article anterior. A esta sol·licitud s'adjuntarà la documentació següent:
  
a) Programa detallat de les activitats a realitzar en cada una de les àrees per la federació o associació en 1999.
  
b) Pressupost detallat de despeses i ingressos per a 1999.
  
c) Quan se sol·licite subvenció per a obres caldrà incloure, si és el cas, un projecte subscrit per un tècnic competent acompanyat de pressupost detallat i d'un programa d'actuació que garantisca l'execució de les obres en l'exercici en què es concedisca la subvenció, subscrit per la presidència de l'entitat.
  
d) Certificat de trobar-se la sol·licitant al corrent de les seues obligacions tributàries estatals i autonòmiques i davant la Seguretat Social o acreditació d'haver-la sol·licitada, en els termes previstos en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996), la validesa de la qual s'haurà d'estendre a la data d'acabament del termini de presentació d'instàncies.
  
e) Memòria de les activitats realitzades en l'any 1998 i balanç econòmic en què es detallen les despeses i ingressos del mateix exercici, amb especificació de les quanties obtingudes per subvencions o ajudes procedents d'altres administracions o ens públics o privats, subscrit per la presidència de l'entitat.
  
2. Podran presentar sol·licitud les associacions la inscripció de les quals en el Registre Públic d'Associacions de Consumidors i Usuaris de la Comunitat Valenciana es trobe en tràmit, sent en aquest cas requisit necessari per a la concessió de les ajudes que es produïsca la inscripció en aquest Registre.
  
Article 12. Liquidació de les ajudes
  
1. El pagament de les subvencions per a despeses corrents es realitzarà de conformitat amb allò establit en l'article 47 bis de la Llei d'Hisenda Pública de la Generalitat Valenciana, i amb el règim següent:
  
a) En concedir-se la subvenció es lliurarà el 40% de la quantitat assignat. Aquest pagament estarà condicionat a la presentació per l'entitat beneficiària d'un aval bancari, dipositat davant els serveis territorials de Conselleria d'Economia, Hisenda i Administració Pública de la província corresponent, per import del 40% de la subvenció concedida, o a la prèvia justificació de despeses que cobrisca el 40% esmentat.
  
b) Una vegada justificada per l'entitat beneficiària el 40% ja lliurat, es podrà procedir al pagament d'un 20% més amb els mateixos condicionants, és a dir, després de l'aval o justificació de despeses. La resta de la subvenció es farà efectiva després de la justificació de la totalitat de la quantitat concedida.
  
2. El pagament de les subvencions per a despeses d'inversió es realitzarà segons estableix el mateix article, amb següent règim:
  
a) En concedir-se de la subvenció es lliurarà el 15% de la quantitat assignada. Aquest pagament estarà condicionat a la presentació per l'entitat beneficiària d'un aval bancari, dipositat davant els serveis territorials de la Conselleria d'Economia, Hisenda i Administració Pública de la província corresponent, per import del 15% de la subvenció concedida, o bé després de la justificació de despeses que cobrisca el 15% esmentat.
  
b) Una vegada justificat el 15% anticipat, la resta de la subvenció es farà efectiva després de la justificació per l'entitat de la despesa d'inversió subvencionada.
  
3. La justificació de la subvenció es durà a terme d'acord amb les següents normes:
  
a) L'entrega de factures i tots altres documents justificatius de la despesa efectuada, exigibles d'acord amb la legalitat vigent, haurà de realitzar-se abans de l'1 de novembre de 1999. L'import dels justificants presentats haurà d'assolir com a mínim la quantia dels percentatges que es poden lliurar d'acord amb els paràgrafs 1 i 2 d'aquest article.
  
b) Les factures hauran de tindre totes les dades formals que exigeix per a l'expedició l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985).
  
c) Les justificacions corresponents al personal fix es presentaran necessàriament en nòmines, acompanyades dels justificants de cotització a la Seguretat Social.
  
d) No seran admesos justificants de despesa per atencions socials.
  
e) Els desplaçaments es justificaran mitjançant el bitllet corresponent en cas d'utilització de transport públic, i en cas d'usar-se vehicle particular es valoraran a 25 pessetes el quilòmetre. No seran subvencionats els rebuts de taxi.
  
f) Quan es justifiquen activitats que generen despeses d'allotjament i/o restauració, s'hauran d'adjuntar les factures corresponents, sent l'import màxim a subvencionar per persona i dia de 8.000 pessetes per ambdós conceptes.
  
g) En el cas de despeses per assistència d'àrbitres de les federacions i associacions a procediments de juntes arbitrals de consum, es justificaran mitjançant presentació de certificats expedits per la secretaria de la junta arbitral corresponent.
  
h) En el cas d'haver sigut necessària la presentació de projecte tècnic, certificat d'obra expedit per tècnic competent.
  
Capítol III
  
Ajudes a les corporacions locals de la Comunitat Valenciana
  
Article 13. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes per a la instal·lació i equipament d'oficines municipals d'informació al consumidor (OMIC) i per a contribuir al finançament de les despeses derivades de l'actuació d'estes en suport i defensa dels consumidors i usuaris.
  
2. Podran sol·licitar subvenció per al finançament de despeses en infraestructura i equipament de les OMIC aquelles corporacions locals que disposen d'una oficina o l'hagen de posar en funcionament durant l'exercici 1999.
  
3. Podran ser beneficiaris de les subvencions en concepte d'ajuda al finançament de les despeses derivades de la seua actuació en suport i defensa dels consumidors les corporacions locals que disposen d'una OMIC compresa en qualsevol dels següents supòsits:
  
a) Oficines municipals d'informació al consumidor (OMIC) que es troben acreditades per la Generalitat Valenciana o per a les quals s'haja sol·licitat esta acreditació, sempre que reunisquen els requisits establits per a això en l'Ordre de 21 de gener de 1997 (DOGV núm. 2.945, de 5 de març de 1997).
  
b) OMIC que, sense estar acreditades, realitzen programes d'informació, formació o educació dels consumidors, així com les que col·laboren amb la Generalitat Valenciana en campanyes d'inspecció. En estos casos hauran de reunir les següents condicions:
  
- Atendre les consultes, reclamacions i denúncies dels consumidors i realitzar mediacions en els conflictes que puguen sorgir entre les parts.
  
- Trobar-se obertes al públic durant quatre hores al dia, com a mínim, en jornada laboral, i estar identificades adequadament de manera que s'advertisca fàcilment la seua existència i ubicació.
  
- Disposar de personal apropiat a fi de facilitar als consumidors i usuaris interessats la informació i assessorament que necessiten, o comprometre's a dotar l'OMIC d'aquest personal.
  
4. Les corporacions locals que compartisquen amb la Generalitat Valenciana la titularitat de les juntes arbitrals de consum, podran obtindre ajudes per a les despeses corrents destinades al manteniment i potenciació d'estes juntes.
  
Article 14. Accions susceptibles de suport
  
1. Les subvencions a la inversió estaran destinades a:
  
a) Obres d'instal·lació i equipament de noves OMIC, en especial d'aquelles que amplien o tinguen un àmbit territorial d'actuació superior al municipi.
  
b) Obres d'adaptació i remodelació de les OMIC, així com obres de millora per a l'adequació al que es disposa en el Decret 181/1992.
  
c) Senyalització de les OMIC, en especial d'aquelles que estant acreditades d'acord amb allò disposat en l'Ordre de 21 de gener de 1997 s'adapten al manual de la identitat corporativa de les OMIC.
  
d) Equipament de les OMIC (equips informàtics, de reprografia, mobiliari, etc.), sempre que consistisquen en béns inventariables.
  
2. Les ajudes per a les despeses estaran destinades al finançament de les ocasionades per les oficines municipals d'informació al consumidor i la participació en les juntes arbitrals de consum, en els termes previstos en els número 3 i 4 de l'article anterior.
  
Article 15. Documentació
  
1. A la sol·licitud d'ajudes a la inversió, les corporacions locals hi hauran d'adjuntar la documentació següent, segons els casos:
  
A. Si se sol·licita la subvenció per a la instal·lació d'una OMIC:
  
1. Memòria descriptiva de l'actuació, en què es determine la seua ubicació, els mitjans materials i personals de què s'ha de dotar i el pressupost inicial de funcionament.
  
2. Còpia del projecte de les obres a realitzar subscrit pel tècnic competent, acompanyada de pressupost detallat i del corresponent programa d'actuació, si és el cas, per fases.
  
B. Si se sol·licita subvenció per a l'adaptació i remodelació d'una OMIC ja existent:
  
1. Còpia del projecte de les obres a realitzar subscrita pel tècnic competent, si és el cas.
  
2. Memòria en què es descriguen les millores que s'han d'introduir i se'n justifique la necessitat.
  
C. En cas de sol·licitar subvenció per a senyalització de la OMIC, identificació dels elements i llocs en què s'han d'instal·lar els nous senyals.
  
D. Si se sol·licita subvenció per a equipament informàtic de l'OMIC, inventari del material de què dispose, indicant-hi aquell l'adquisició del qual haja estat subvencionada per la Generalitat Valenciana en anterior convocatòries.
  
E. En qualsevol dels supòsits anteriors caldrà adjuntar, a més, la següent documentació general:
  
1. Pressupost detallat de les despeses que s'hagen de produir en 1999, d'acord amb els supòsits anteriors.
  
2. Certificat expedit per la secretaria de la corporació, acreditatiu de l'acord adoptat per l'òrgan municipal competent, que reculla l'aprovació del programa i pressupost corresponents, la sol·licitud de subvenció, la quantia d'esta, el compromís de finançar la part no subvencionada i el de l'afectació indefinida dels béns que puguen adquirir amb l'ajuda sol·licitada a la finalitat per a la qual es concedisca la subvenció.
  
3. En cas que l'OMIC amplie o tinga una cobertura superior al municipi, s'adjuntarà un certificat de la secretaria de cada una de les corporacions locals que s'integren en el projecte en què es faça constar l'acord de conformitat amb aquest.
  
2. A la sol·licitud de subvenció per a despeses corrents o de manteniment, les corporacions locals hi hauran d'adjuntar la següent documentació:
  
a) Programa detallat de les actuacions que s'han de dur a terme en 1999.
  
b) Pressupost detallat de les despeses que s'hagen de produir en 1999, d'acord amb el programa presentat.
  
c) Memòria de les activitats realitzades en l'any 1998.
  
d) Certificat, expedit per la secretaria de la corporació, acreditatiu de l'acord adoptat per l'òrgan municipal competent, que reculla l'aprovació del programa i pressupost corresponents, la sol·licitud de subvenció i la quantia d'esta, així com el compromís exprés de finançar la part no subvencionada.
  
e) Aquelles OMIC que no es troben acreditades hauran de presentar, a més, un certificat expedit per la secretaria de la corporació en què s'acredite el compliment de les condicions fixades en el punt 3 de l'article 13 de la present ordre. Així mateix, caldrà indicar el personal de què disposa l'OMIC per a dur a terme les funcions descrites, o certificar l'acte de la corporació en què s'acorde la provisió del corresponent personal en qualsevol de les formes previstes en el Decret 181/1992.
  
f) En cas que l'OMIC amplie o tinga una cobertura territorial superior al municipi, caldrà adjuntar, a més, un certificat de la secretaria de cada una de les corporacions locals que s'integren en el projecte, en què es faça constar l'acord de conformitat amb aquest.
  
3. Les corporacions locals que sol·liciten ajuda per a les juntes arbitrals de consum, la titularitat de les quals compartisquen amb la Generalitat Valenciana, adjuntaran a la sol·licitud, a més de la documentació assenyalada en el punt d anterior:
  
a) Certificat expedit per la secretaria de la junta en què s'acredite el nombre d'audiències celebrades en l'any 1998, amb especificació de les realitzades en altres municipis, i les actuacions desenvolupades en matèria d'arbitratge.
  
b) Programa de les actuacions que, en matèria arbitral, s'han de dur a terme en 1999 i pressupost de despeses d'estes.
  
c) Certificat expedit per la secretaria de la corporació en què s'acredite el personal que presta el seus serveis en la junta arbitral.
  
4. Totes les sol·licituds de subvenció hauran d'anar acompanyades d'un certificat de dades de domiciliació bancària (fitxa de manteniment de tercers), excepte si s'ha presentat amb anterioritat davant la Conselleria d'Ocupació, Indústria i Comerç i les dades no han experimentat variació.
  
5. En cas que part d'esta documentació ja haja estat presentada al sol·licitar altres subvencions davant esta Conselleria, bastarà que es faça constar en la sol·licitud, especificant-hi l'objecte i la data de la presentació.
  
Article 16. Liquidació de les ajudes
  
1. El pagament de les subvencions concedides en concepte d'ajuda a la inversió es realitzarà de conformitat amb allò establit en l'article 47 de la Llei d'Hisenda Pública de la Generalitat Valenciana per a les transferències de capital, d'acord amb el següent règim:
  
- El 15% de l'import de la subvenció es lliurarà una vegada concedida esta.
  
- La resta la pagarà la Generalitat Valenciana després de l'aportació i comprovació de la documentació justificativa de l'efectiva i correcta aplicació de la suma lliurada, així com de la realització de l'activitat subvencionada.
  
- La documentació justificativa portarà data de l'any 1999 i, en tot cas, es presentarà abans de l'1 de novembre de 1999.
  
- La justificació de la subvenció s'efectuarà mitjançant el certificat de la despesa corresponent, expedit per la intervenció de la corporació, en la qual es detallarà l'import de la despesa contreta per l'activitat, els perceptors amb especificació del concepte i de l'import, així com que els béns o millores han estat destinats indefinidament a l'OMIC, i el lloc on queden dipositats els documents originals, que hauran de ser custodiats per l'entitat; es podrà justificar també mitjançant la remissió de fotocòpies de factures i de les corresponents ordres de pagament, totes elles degudament compulsades.
  
- En cas que es realitzen obres, amb la justificació caldrà presentar, a més, el certificat d'obra expedit pel tècnic competent.
  
2. El pagament de les subvencions per a despeses corrents es realitzarà de conformitat amb allò establit en el mateix article, aplicant-hi el següent règim:
  
- El 40% de l'import de la subvenció es lliurarà immediatament una vegada concedida esta.
  
- El 20% es pagarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
- La resta la pagarà a Generalitat Valenciana després de la justificació per la corporació local de la totalitat de la quantitat concedida.
  
- La justificació de la subvenció s'efectuarà de la forma següent:
  
a) Els justificants podran presentar-se en la Direcció General de Comerç i Consum des de la notificació de la concessió de subvenció fins a l'1 de novembre del present any, i hauran de referir-se a despeses realitzades dins de l'exercici 1999.
  
b) La justificació de la subvenció s'efectuarà mitjançant el certificat de la despesa corresponent, expedida per la intervenció de la corporació, en la qual es detallarà l'import de la despesa contreta per l'activitat, els perceptors amb especificació del concepte i de l'import, i el lloc on queden dipositats els documents originals, que hauran de ser custodiats per l'entitat, podent també justificar-se mitjançant la remissió de fotocòpies de factures i de les corresponents ordres de pagament, totes elles degudament compulsades.
  
c) La justificació de la despesa realitzada en les juntes arbitrals de titularitat compartida s'efectuarà mitjançant el certificat de la intervenció o secretaria de la corporació en què s'acredite el cost del personal que realitza les funcions d'arbitratge.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 1999.
  
Per a complir el que es preveu en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
En el supòsit que els documents que han d'acompanyar al sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà requerir-ne al sol·licitant la presentació o, si no n'hi ha, l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Comerç i Consum per a dictar les disposicions i adoptar les mesures que considere oportunes per al desenrotllament i l'aplicació del que es disposa en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ